《刘光朝席上和龙琴皋韵并简和龙川》
元代·陈泰

山中欲归，可归可迟。暮云在襟袖，亦有重来期。刘侯好兄弟，斗酒相怡怡。

风流贺监山阴雪，乘船马上青云姿。忽疑鉴湖日，又似天台时。

琴皋仙，我为云，尔为龙，愿得千里万里长相从。人生离合谁得知，山中且归为君更唤丹青师，画出尊前一段奇。

作者简介：元长沙茶陵人，字志同，号所安。仁宗延祐初举于乡，以《天马赋》得荐，官龙泉主簿。生平以吟咏自怡，出语清婉有致。有《所安遗集》。